INAGURASYON NI GLORYA, SALUBUNGIN NG PROTESTA!

	Ang muling panunumpa ni Glorya bilang Pangulo ng bansa ay nararapat na salubungin ng street protests, hindi street parties. Ang kanyang unang pagkakataon ay ibinunsod ng pag-aalsang bayan. Ang pagkakataong ito ay  itinalaga ng malawakang dayaan .

ANG PAGDUDUDA SA PAGIGING “LEHITIMO” NG PAGKAPANALO NI GLORYA  AT TUMITINDING KRISIS SA PULITIKA

	Bigo ang rehimeng Gloria Macapagal-Arroyo (GMA) sa mga pakana nitong maipakitang kapani-paniwala ang kanyang “tagumpay” sa nakaraang halalan.Sa kabila ng kanyang bentahe sa makinarya, hindi nakamit ni GMA ang isang mapagpasyang lamang sa kanyang pinakamahigpit na kalaban.  Itatalaga sya sa tungkulin  sa likod ng malawak na pagdududa sa kanyang pagkapanalo. Bunga ito ng pagkakalantad at umiigting na pagtuligsa ng mamamayan sa todo-todong paggamit ng kanyang rehimen sa burukrasya, pwersa, at pera ng bayan para lamang masiguro ang muling pagkakaluklok nito sa poder. 
Bahagi ng naging sistematikong pandaraya ng rehimen ang disenfranchisement ng maraming  botante, dagdag-bawas, at pamimili ng boto. Sinagad ang pandarambong at pagmamniobra ng Administrasyong GMA hanggang sa isinagawang canvassing sa Kongreso, kung saan ang mayorya ay nagwalang-bahala lamang sa mga nailantad na katibayan ng pandaraya. Sa kahuli-huilihan ng mabagal at magulong canvassing - sa kalaliman ng gabi - mabilisang itinanghal si Glorya bilang Pangulo at ang kanyang running-mate bilang Pangalawang Pangulo.   
Samantala, hindi pa rin sumusuko si FPJ at ang reaksyunaryong oposisyon na nagbabalak pang magsagawa ng sariling proklamasyon at malalaking mobilisasyon laban sa administrasyon. Kung gayon, hindi naresolba kundi napaigting pa ng huwad, marahas at bulok na halalan ang dati nang mainit na bangayan ng mga paksyon sa hanay ng naghaharing uri. 
Binigo naman ng progresibong hanay ng mamamayan ang sistematikong pandaraya, paninira, at pandaras sa 6 na progresibong partido na lumahok sa halalang party-list. Inilunsad ang mga pakanang ito ng Rehimeng Arroyo, kasabwat ang mga mapagpanggap na progresibong grupo tulad ng Akbayan. Ang hatol ng mamamayan: muling nanguna ang Bayan Muna at nagpanalo ng tatlong kinatawan sa Kongreso; 2 ang sa ANAKPAWIS; at Gabriela, 1. 
Ang pagsidhi ng tunggalian ng mga paksyon ng naghahari sa ating lipunan at ang pag-igting ng panggigipit at panunupil ng Rehimeng Arroyo sa lehitimong protesta ng mamamayan ang nagpapatindi ng kaguluhang pampulitika sa ating bansa. Anumang pihit at pilit ang gawin ni Glorya,  hindi nito mapapahupa ang krisis sa pulitika - lalo na sa gitna ng mga kumukulong sikmura dulot ng malalang sosyo-ekonomikong krisis sa ating bansa.   

TUMITINDING HAGUPIT NG SOSYO-EKONOMIYANG KRISIS

Aanihin ni Glorya ang kanyang itinanim. Pananagutan niya ang laganap na kahirapan sa ating bansa na ibinunga ng kanyang mga patakarang nagsusulong ng imperyalistang globalisasyon. Sa ilalim ng kanyang pamumuno, higit pang binayo ang mamamayan ng sunud-sunod na pagtaas ng presyo ng mga bilihin at serbisyo dulot ng pribatisasyon at deregulasyon.     
Matapos ang P 1.00 na pagtaas ng presyo ng gasolina noong Mayo, agad itong sinundan ng dagdag na P 0.90 nitong Hunyo, ika-6 sa 1 taon. Bunsod nito, dinanas din ng mamamayan ang pagtaas ng pamasahe at presyo ng mga pangunahing bilihin. Ipinatupad na ang dagdag na P 1.50 sa pamasahe sa pampasaherong jeepney. Sisingilin naman ng dagdag na P 0.14 ang mga konsyumer ng kuryente sa Luzon. Inaasahan na rin ang pagtaas ng presyo ng pandesal ng hindi lalayo sa P 0.50-P 1.00. Nauna nang nagtaasan ang mga presyo ng karneng baboy, manok, asukal, cooking oil at iba pang bilihin.
Muli namang pinasan ng mga mag-aaral at magulang sa simula ng pasukan ang naghuhumigit-kumulang 15% na pagtaas ng matrikula at iba pang babayarin sa mga kolehiyo. Pumatong pa sa kanilang pasanin ang Bridge Program ng DepEd na nagkait sa libu-libong mga  nagsipagtapos sa elementarya na makapag-aral sa sekondarya dahil hindi nakapasa sa High School Readiness Test.
Habang nagpapaligsahan ang pagtaas ng mga presyo, nanatiling kulang ang itinalagang  P 235-daily minimum wage para matustusan ang P 550.14 na batayang pangangailang ng isang anim-kataong pamilya. Umabot na sa 5 milyon ang walang hanapbuhayTinatayang aabot ng P550.14 bawat araw ang kailangan ng upang mabuhay sa isang araw.  Subalit, kulang-kulang P 235 lamang kada araw ang sahod na natatanggap ng isang mangagawa.    . Bangkarote rin ang agrikultura sa kanayunan dahil sa pagbaha ng mga imported na  produkto.
Sa gitna ng problema sa agrikultura at kawalan o kakulangan ng empleyo, naging sunud-sunod  ang pagtataas ng presyo ng langis at singil sa mga batayang serbisyo.

ANG TUNAY NA AGENDA NG SAMBAYANAN

Buntot ng destabilisado at bulnerableng kalagayang pampulitika at pang-ekonomiya ang sadsad na kabuhayan at matitinding atake sa kalayaang sibil ng mamamayan.  Kung kaya’t wasto lamang na magkaisa ang lahat ng sektor ng lipunan upang isulong ang agendang tutugon sa tila walang ampat na pambansang krisis.
Nananatiling makabuluhan ang panawagan para ibasura ang imperyalistang globalisasyon.  Ang sunud-sunod na atake ng pribatisasyon (sa mga ahensiya ng gubyerno at mga pampublikong paaralan at pagamutan), deregulasyon (sa industriya ng langis), at liberalisasyon ng agrikultura ang ugat ng sadsad na kabuhayan at malawakang disempleyo.  Ang pagbabasura sa iskemang ito ang tutugon sa makabansang industriyalisasyon na magpapalaya sa Pilipinas sa kamay ng dayuhang monopolyo.
Gayundin, napapanahon ang pagpapatuloy ng panawagan upang ibasura ang rehimeng Gloria Macapagal-Arroyo dahil sa patuloy nitong pagpapakatuta sa imperyalistang Estados Unidos na  higit pang nagbaon sa pang-ekonomikong krisis ng bansa.  Tampok din ang paghahasik nito ng karahasan at terorismo ng estado. Sa ilalim ng tatlong taon nitong panunungkulan ay higit pang tumindi ang kaguluhan sa Mindanao at naging target ng utak-pulbura nitong panunungkulan ang kalayaang sibil ng mga mamamayan sa buong bansa.
Walang humpay na pagbayo ng krisis ang kinakaharap ng ilehitimong panunungkulan ni GMA.  Kung pagbabatayan ang tatlong taon nitong administrasyon, isa ring mabuway at bulnerableng kalagayan ang kayang maipangako ng rehimeng Arroyo.  At sa tindi ng kalagayang pambansa, isang umaalingawngaw na lehitimong panawagan ng pagpapatalsik kay GMA ang dapat isulong ng lahat ng grupo at sektor ng lipunan.  Hindi kailanman mabibigyan ng solusyon ng isang mabuway at walang mandatong panunungkulan ang paghihikahos ng sambayanan.

SINGILIN SI GLORYA SA PAGGAMIT NG PONDONG PUBLIKO, PANDARAYA, 
AT PANDARAHAS SA KATATAPOS NA HALALAN!
 IGIIT SA PAMAHALAAN NA IBABA ANG PRESYO NG MGA BILIHIN AT SERBISYO! 
IPAGLABAN ANG MAS MATAAS NA SAHOD NG MGA MANGGAGAWA AT KAWANI NG GOBYERNO!
 IBASURA ANG REHIMENG GLORIA MACAPAGAL-ARROYO!

30 Hunyo, 2004

TONGTONGAN TI UMILI-CORDILLERA PEOPLES ALLIANCE (TTU-CPA), KILUSANG MAYO-UNO-CORDILLERA, (KMU), ORGANISASYON DAGITI NAKURAPAY NGA UMILI TI SYUDAD (ORNUS), INNABUYOG-GABRIELA METRO-BAGUIO, REGIONAL ECUMENICAL COUNCIL IN THE CORDILLERA (RECCORD), LEAGUE OF FILIPINO STUDENTS (LFS), STUDENT CHRISTIAN MOVEMENT OF THE PHILIPPINES (SCMP), PROGRESSIVE IGOROTS FOR SOCIAL  ACTION (PIGSA), ANAKBAYAN METRO-BAGUIO (AB), ALLIANCE OF CONCERNED TEACHERS – METRO-BAGUIO (ACT), CORDILLERA AFONG, COMMUNITY HEALTH EDUCATION, SERVICES AND TRAININGS IN THE CORDILLERA  REGION(CHESTCORE)